Borgtog vir 'dwelmhandelaar' | Maroela Media
Landdros Moegamad Esau het Bulelwa Yokwana (32), 'n ma van 'n sesjarige dogter, vrygelaat op borgtog van R30 000.
Sy is Maandag in hegtenis geneem nadat Time Freight-personeel die Valke in kennis gestel het van 'n verdagte pakkie wat by die maatskappy se perseel in Montague Gardens afgehaal moes word.
Yokwana, van Gugulethu in Kaapstad, werk glo by Metropolitan Health. Sy staan tereg op aanklag dat sy handel wou dryf met 19.5 kg tik (metamfetamien).
Esau het gesê die dwelmmiddels sou in Kaapstad versprei word as Yokwana nie gevang was nie, en hy sidder as hy dink aan die gevolge. "Die erns van die misdaad verplig die hof om streng borgtogvoorwaardes op te stel," het hy bygevoeg. Sy moet drie keer per week by 'n polisiestasie aanmeld.
Haar saak is uitgestel tot 29 April 2015.
Kol. Tembinkosi Kinana, woordvoerder van die polisie in die Wes-Kaap, het egter Dinsdag gesê daar was 42 kg metamfetamien (Tik) met 'n straatwaarde van R7 561 000 in die pakkie. Klik hier om meer te lees.